Диляна Бондокова, Author at Drugsinfo BlogDrugsinfo Blog\nАрхив на: Диляна Бондокова\nКогнитивни изкривявания при хазартната зависимост\nPosted on 26.05.2020 by Диляна Бондокова\nХазартната зависимост често предизвиква въпроси като „Как така някой се пристрастява към хазарта, той не е вещество?!“ и твърдения като „За да спреш да залагаш, трябва само силна воля.“\nВсъщност тя е признато заболяване, което фигурира в диагностичните класификатори МКБ (на СЗО) и DSM (на Американската психиатрична асоциация). В МКБ е под името „Патологично влечение към хазарт“, а в DSM – „Хазартна зависимост“. Какви са симптомите и как протича лечението, можете да прочетете тук: https://www.drugsinfo-bg.org/hazartna-zavisimost/\nЕдин от най-интригуващите въпроси по отношение на хазартната зависимост е как е възможно човек да продължава да играе въпреки загубите и другите последствия, които хазартът носи. Част от отговора се състои в специфични когнитивни изкривявания.\nТонеато прави преглед на литературата по темата до 1999 година и предлага типология на когнитивните изкривявания, свързани със залаганията, характерни за хората с проблемна игра на хазарт.\nПреувеличаване на уменията за печелене\nПри хазартната зависимост се надценява способността за постигане на печалби. Печалбите в началото на залаганията може да доведат до развитието и поддържането на вярването, че има начин да се спечели и че този начин може да бъде открит от играча.\nЗависимите може да разбират, че резултатите са въпрос на случайност, но заедно с това могат да смятат, че има надеждни начини тези резултати да бъдат манипулирани в тяхна полза. Ето няколко форми на суеверия: талисманни суеверия (вярване, че притежанието на определени обекти или залагането на определени числа увеличава вероятността за печалба); поведенчески суеверия (вярване, че определени действия или ритуали правят печалбата по-вероятна; тук се включва и вярването, че трябва да се продължава с играта или залозите по определен начин – на определена машина или да се залага на един и същ отбор, защото иначе ще „изтърват“ печалбата); когнитивни суеверия (вярване, че определени психични състояния повлияват вероятността за печалба).\nГрешки на интерпретацията\nТежки или повтарящи се загуби могат да насърчат продължаването на залаганията. Тъй като загубите са значително повече от печалбите, са нужни много усилия от страна на играча, за да обясни това, че очакваните печалби не се случват въпреки използването на предполагаемо успешни стратегии и системи. Интерпретацията помага на играча да осмисли и да извлече смисъл от загубите, за да улесни продължаването на залаганията. В този клас попадат атрибутивните грешки (печалбите се приписват на уменията на играча, а грешките – на външни фактори); заблуда на комарджията (поредица загуби се тълкува като знак, че наближава печалба); преследване (вярване, че след поредица загуби единственият начин за връщане на изгубеното е чрез продължаване на залаганията); антропоморфизъм (тенденция за приписване на човешки характеристики на неживи обекти или животни като слот машини, лотарийни карти, състезателни коне); учене от загубите (повтарящите се загуби могат да се интерпретират като преживявания, които дават изключително важна обратна връзка за ефективността на определена система, стратегия или за късмета на играча); грешка на ретроспекцията (играчите често интерпретират в ретроспекция решенията като правилни или погрешни според това дали са довели до печалба или загуба и ги използват като доказателство за умение да се предсказват печалби).\nОще няколко в този клас:\nТелескопичност на времето – вярване, че печалбите са по-скоро разположени близко във времето, отколкото далеч, особено ако се използват поведенчески суеверия или системи и стратегии.\nСелективна памет – зависимите селективно си припомнят печалби и имат трудност да си спомнят загубите.\nУмения за прогнозиране – играчите взимат решения да играят, колко да заложат и да продължават въпреки загубите на базата на интерпретации или значение, приписани на субективно значими знаци. Тези знаци могат да са вътрешни – телесни усещания, интуиция, чувства или външни – поличби, необичайни събития или поведения на други играчи.\nИлюзия за контрол над късмета.\nМного играчи считат късмета за важна променлива и се опитват да му въздействат по няколко начина. Ако тълкуват късмета като неконтролируема променлива, вярват, че имат периоди с късмет и такива без и следователно най-добрата стратегия е да се изчакват късметлийските периоди. Ако късметът се възприема като контролируема променлива, се използват поведенчески суеверия или стратегии и системи. Когато късметът се интерпретира като черта на личността, играчът вярва, че има късмет с определени игри. Ако късметът се възприема като „зараза“, играчът вярва, че успехът в една сфера на живота се разпространява и към хазарта. Например успехът в работата може да се тълкува като знак, че ще има печалба от хазартни игри и това да доведе до започване на епизод на залагане, увеличаване на честотата или размера на залозите.\nВъзприемат се илюзорни взаимовръзки и се приписва причинно-следственост на специфики на средата, които играчът вярва, че са свързани с печалбата. Следователно се полагат усилия да се възпроизведат условията на дадена минала печалба, за да се постигне нова.\nОстаналата част от отговора защо зависимите към хазарт продължават да играят въпреки последствията е свързана повече с емоциите и нуждите, които всеки от нас изпитва. Обикновено употребата на вещества или играта на хазарт е опит човек да се адаптира, да задоволи някои свои нужди, които не успява да удовлетвори по друг начин. Всичко това е много индивидуално, като разбирането на причините за зависимостта и преодоляването им е част от лечението.\nАко вие или ваш близък имате проблем с хазарта, потърсете помощ. Обадете се на номер 0888-99-18-66 или пишете в чата на www.drugsinfo-bg.org, за да се консултирате безплатно и анонимно с консултант на Националната информационна линия за наркотиците, алкохола и хазарта.\nИзползвана литература: Toneatto T. Cognitive psychopathology of problem gambling. Subst Use Misuse. 1999;34(11):1593‐1604. doi:10.3109/10826089909039417\nПубликувано в Зависимост, Любопитно, Психично здраве\t| Вашият коментар\nКакво да правим с всичкото време на света вкъщи?\nPosted on 01.04.2020 by Диляна Бондокова\nОбикновено екзистенциалните въпроси за смисъла на живота и какво изобщо правим със себе си се появяват в моментите, в които осъзнаваме, че битието ни ще има своя край и че създаването на смисъла му е изцяло дейност на самия човек. Или пък в някои доста прозаични моменти, докато чакаме пералнята да приключи с центрофугата.\nВ последните седмици имаме по много и от двете – страх за здравето ни и това на близките ни, което по същество е страх за живота, и безброй прозаични моменти вкъщи, които като че ли нямат особено важна роля за смисъла ни. И още нещо – усещане за безвремие и неопределеност. Не знаем кога ще приключи всичко това, а междувременно като че ли повечето важни неща в живота ни са сложени на пауза.\nЗа щастие обаче и този период ще приключи и ще се върнем към обичайния си начин на живот. И освен това повечето време вкъщи, с което разполагаме, предоставя и възможности. Възможности, на които сме се надявали и може би мъничко сме се надявали всъщност да нямаме. Имам предвид обещанията, които правим пред себе си и другите, че ще започнем да правим полезни неща, когато имаме време за тях. Например няколко дни от седмицата да правим упражнения, да прочетем книга, да се запишем на курс, да си завършим дипломната работа, да си подредим гардероба. Е, този март и април имаме възможност да изпълним някои от нашите New Year’s resolutions и то още в първото (ако сме се мобилизирали с началото на извънредното положение) или второто тримесечие.\nЕто няколко идеи за полезни дейности:\nФитнес залите предлагат разнообразни уреди, но и вкъщи, само със собствено тегло или лесно достъпен реквизит, можем да сме активни. В интернет има безброй видеа и програми. Ето няколко варианта:\nМузеи с виртуални експозиции\nКогато човекът не може да иде в Лувъра, Лувърът идва при него. Онлайн.\nСветовноизвестни галерии и музеи предлагат безплатно посещение чрез сайтовете си. Ето няколко примера:\nЛувъра, Париж. Вируалните разходки са достъпни тук, ще ви е нужен флаш плеър;\nЕрмитаж, Санкт-Петербург. Някои експонати можете да видите тук\nПрадо, Мадрид. Разгледайте повече от 5500 експонати тук\nНационална художествена галерия – Вашингтон. Разгледайте творби на Дега, Рафаел и други тук.\nGoogle Arts and Culture предоставя безплатен достъп до изображения с висока резолюция, видеа и други ресурси от музеите партньори на инициативата. Ето ги.\nАко искате да надградите образованието и професионалните си умения или пък искате да научите повече за сфери, в които имате интерес, има достъпни онлайн безплатни курсове. Платформата edX предоставя курсове от водещи университети като MIT, Харвард и Бъркли в сфери като чужди езици, архитектура, компютърни науки, бизнес и маниджмънт, медицина, музика, хуманитарни науки и още много.\nТеатър, опера и концерти\nБолшой театър излъчва 6 спектакъла от златния си фонд в Youtube. Записите не остават достъпни за дълго време. Днес, 1 април, от 19 ч. ще бъде излъчена операта „Царска невеста“. Гледайте нея и всички следващи спектакли тук\nСофийската опера и балет също излъчва онлайн и безплатно свои спектакли на официалния си сайт, Фейсбук страницата си и Youtube канала си.\nMetropolitan Opera – всеки ден се излъчват стриймове, които са достъпни 23 часа след това. Гледайте тук. Програмата за предстоящи стриймове вижте тук.\nЛондонски симфоничен оркестър. Достъпни са над 40 и 500 филма.Вижте повече тук.\nАко сте намерили други достъпни онлайн опции, ще се радвам да ги допълните в коментарите.\nПубликувано в Любопитно\t| Вашият коментар\n11 житейски умения, които могат да помогнат на детето ви, докато се възстановява от зависимост\nPosted on 22.02.2019 by Диляна Бондокова\nКогато синът ви или дъщеря ви се лекуват от зависимост, основните неща, които научават, са техники за поддържане на ремисията и как да правят конструктивни избори. Индивидуалната и груповата терапия са подходящи при зависимост, но е също толкова важно лечението да включва усвояване на житейски умения.\nЧесто при зависимост младите хора не се научават на базисни умения за справяне с живота като управление на времето, успешно представяне на интервю за работа, управление на бюджет и т.н. Тези умения са изключително важни за здрав и успешен живот и могат да помогнат на тези в лечение да продължат да подобряват качеството си на живот след приключването на терапията. Те са ключови за добро психично и физическо здраве, успешен професионален и социален живот и взимане на по-добри решения.\nЗастъпените в лечението умения варират в зависимост от програмата. В зависимост от това може да се наложи да помогнете на детето си да усвои тези умения. В някои случаи са нужни малки крачки и много практика, така че търпението е ключово. Следните умения могат да помогнат на сина ви или дъщеря ви да развият по-здравословен начин на живот.\nОсновното умение, което се развива по време на възстановяване, е грижата за себе си. Всъщност останалите житейски умения са елементи на грижата за себе си. Медиите понякога я представят като луксозна и ексклузивна и фразата може да поражда множество послания. Въпреки това, в своята същност е просто да се грижите за себе си по начините, които работят. За вашата дъщеря или син в рехабилитация това може да е просто лична хигиена, чисто пространство за живеене и слушане на любимата музика всеки ден. Отнася се и за справяне с желанието за употреба на вещества и заместването им с неща, които ще са много по-полезни и здравословни за управление на стреса и други негативни емоции.\nРазвитие на здравословни навици\nЕдин от най-важните аспекти на възстановяването е умението човек да се поддържа психически и физически здрав. Употребата на вещества може да вреди на тялото и може да е в съчетание с други проблеми с психичното здраве. Следователно е изключително важно за детето ви да усвои здравословни поведения като да се грижи за личната си хигиена, да прави физически упражнения, да се храни добре и да спи достатъчно. Това може да включва усвояване на умения като пазаруване, готвене и почистване след това или пускане на пералня. Грижата за други медицински или дентални проблеми също е важна. Пълен профилактичен преглед може да е добра първа стъпка, ако не е правен такъв през изминалата година.\nМного хора с проблеми с веществата се затрудняват с управлението на времето. Обикновено дейността им е фокусирана върху набавянето на вещества, употребата им и възстановяването след нея, а не върху ходенето на работа или училище или грижата за дома и други ангажименти. Докато детето ви изгражда здравословния си начин на живот, структурирането на всеки ден е важен не само за да повиши уменията за структуриране на времето, а за избягване на скуката и изолацията, които могат да отключат желание за употреба.\nМоже да е от помощ да използвате календар за всеки ден, в който да се структурира планирането час по час. Може да включва срещи на група за подкрепа, време за медитация, домакински задължения, психотерапия и прегледи при лекари, работа, училище и т.н.\nСъздаване на рутина\nСтруктурата е важна част от запазването на тези здравословни навици. Завършването на задачите по приблизително едно и също време всеки ден премахва стреса от процеса и детето ви ще може да следва здравословните си навици по-автоматично. Рутината е чудесна и за посещенията на една и съща група за подкрепа или час за психотерапия всяка седмица. Това не означава, че няма място за гъвкавост, разбира се, но постоянството улеснява сина ви или дъщеря ви да се съсредоточат върху нещата, които искат и които се нуждаят да направят за себе си, за да поддържат ремисията си.\nОбразование и подкрепа за започване на работа\nЗа хората в ранна зряла възраст ключов елемент на възстановяването може да е намирането на работа. Това може да е трудно за зависимите, тъй като те са пропуснали образователни възможности, затруднявали са се на работа или не са работили от дълго време. Проблемите със закона могат също да са препятствие.\nСинът ви или дъщеря ви може да имат нужда от помощ за изготвянето на CV, къде да търсят работа и как да кандидатстват за работа. Трябва да са подготвени с обяснения на пропуски в автобиографиите си в писмена форма и за интервюто. Рехабилитационните програми обикновено предлагат някаква форма на подкрепа по отношение на образованието и работата. Ако не, може да е от полза консултация с кариерен консултант.\nВ някои случаи младите хора, които имат работа, може да изпитват високи нива на стрес. Намаляване на работното време, за да се фокусират върху възстановяването, или смяна на работата може да са нужни.\nС увеличаването на независимостта и намирането на работа идва и финансовата отговорност. Младите хора със зависимост може да не са усвоили ефективни умения за управление на пари и може да са харчили големи суми, докато са били в употреба. Обучението за управление на бюджет може да включва неща като да живеят според средствата си, отваряне на банкова сметка, спестяване на пари, управление на кредитна карта и връщане на дългове. Тези неща могат да помогнат в прехода към по-позитивен и стабилен стил на живот.\nЗа някои хора парите са рискови. Ако това е така и при вашето дете, ще е важно да обсъдите как ще бъдат управлявани парите. Някои родители поемат тази отговорност за някакъв период, докато детето им е готово. Това може да включва ограничаване на парите, изискване на касови бележки и използване на кредитна карта с определени ограничения.\nПубликувано в Зависимост, Семейство\t| Етикети: зависимост, лечение на зависимост, психосоциална рехабилитация, родители, семейство\t| Вашият коментар\nЗащо получаваме главоболие, когато не изпием кафето си?\nPosted on 08.01.2019 by Диляна Бондокова\nКофеинът е любимият ни наркотик. Но ако пропуснем „да си вземем дозата“, това може да е истинско главоболие по повече от един начин.\nКофеинът е стимулант. Той бързо достига мозъка и блокира аденозинoвите рецептори отговорни за притъпяването на мозъчната активност. Като се блокира този процес, изпитваме оживление, съсредоточено внимание и лека еуфория. Тези ефекти могат да подобрят справянето ни с определени задачи, изискващи внимание, като шофиране или да останем будни по време на цялата лекция.\nТова е положителната страна на кофеина. Отрицателната е, когато не получаваме обичайната доза. Поради очакваното въздействие върху мозъка след чашата сутрешно кафе, понижената активност при липсата ѝ изглежда по-дълга и по-дълбока.\nДругият проблем е, че кофеинът е пристрастяващ. Когато не получаваме това, към което сме привикнали, може да се чувстваме уморени, раздразнителни и настроението ни да се променя рязко. Това се нарича абстиненция. Много хора редовно пият напитки с кофеин, за да избегнат тези преживявания.\nНай-честият симптом на кофеиновата абстиненция е главоболието. То обикновено е леко и краткотрайно с продължение от ден-два, въпреки че понякога може да трае до седмица. Обикновено се усеща като стегната лента около главата. Освен това кофеиновата абстиненция може да отключи мигрена при някои хора.\nГлавоболието при кофеинова абстиненция се дължи предимно на това, че лицето и главата са най-активните и най-чувствителните части на тялото. За да може мозъкът да разбира точно какво се случва, сигналите трябва да са точни.\nПри всяко изкривяване на сигналите, „съобщенията“ могат да се изгубят в превода или резултатът да е погрешно „съобщение“. Една теория за главоболието е, че мозъкът интерпретира погрешно сигналите, които получава от главата, и ги интерпретира като главоболие.\nНякои нива на кофеинова абстиненция се изпитват от около половината хора, които пият редовно чай или кафе, ако прекъснат приема. Колкото повече и колкото по-често пием кафе, толкова по-вероятно е да изпитваме симптоми на абстиненция, ако спрем да приемаме кофеин.\nВъпреки това симптомите могат да се появят и при хора, които пият само по една чаша кафе на ден. Също така само три последователни дни на редовно пиене на кафе са достатъчни, за да се чувства човек зле, ако спре да го пие.\nКофеиновата абстиненция се случва само при прекъсване на приема. Малки количества кофеин (например четвърт чаша кафе) предотвратяват главоболието. Дори ако кафе машината е повредена и кафето е с по-малко съдържание на кофеин, няма да изпитате симптоми на абстиненция.\nНо ако спрете кафето рязко, пикът на главоболието обикновено е ден или два след изключването на кофеина от менюто.\nРазбира се, ако абстиненцията е проблем, лекът е прост. Всяко главоболие, причинено от липса на кофеин, бива облекчено или напълно премахнато след 30 минути или един час след изпиването на чаша кафе или чай.\nВсъщност австралийски изследователи са открили, че ако дадат чаша безкофеиново кафе на човек в абстиненция, но му кажат, че кафето е с кофеин, това е достатъчно той или тя да се почувства по-добре. Разбира се този трик няма да проработи, ако сами си купите кафето.\nКофеинът има и някои болкоуспокояващи свойства. Обикновени болкоуспокояващи като нестероидни противовъзпалителни медикаменти, аспирин или парацетамол могат да са по-ефективни, когато са в комбинация с кофеин (в една доза обикновено има около 2 до 3 пъти повече кофеин отколкото в чаша кафе).\nЗа главоболията, които се появяват нощем, тези поради махмурлук и мигрена, чаша кафе или чай може да е ефективно обезболяващо сама по себе си.\nТова болкоуспокояващо действие не се дължи само на това, че се чувстваме по-малко стресирани или защото се разсейваме по-малко от болката след чаша кафе или чай. Оказва се, че същите аденозинови рецептори, блокирани от кофеина, имат роля в произхода на главоболието, както и други видове болка.\nНад 90% от хората в зряла възраст пият кафе или чай и това им помага за разсънването, както и за набавяне на нужната енергия да правят нещата, които трябва да бъдат свършени. Не е трудно да си представим главоболията без това.\nПодкрепям ли зависимостта на детето си като му помагам?\nPosted on 29.11.2018 by Диляна Бондокова\n„Джейк е моят по-голям син. Не знам колко пъти съм го будила, за да не пропусне тренировките си по футбол. Той беше куотърбек и получаваше стипендия. Помагах му да пише есетата си в колежа и го преследвах да ги предава навреме. Дори избрах костюма, с който ходеше на интервюта. Между другото сега е в университета „Дюк“ и следва две магистратури – икономика и международни отношения.“\n„Mалкият ми син се казва Ник. Той употребява вещества – предимно хапчета, но понякога влиза и в запои. Казаха ми, че ако му помагам, подкрепям зависимостта. Просто не разбирам. Той има застрашаващо живота заболяване, а хората ми казват да се отделя от него, да му позволя да стигне до дъното и да престана да подкрепям зависимостта. Ако детето ви имаше рак, щяхте ли да го направите?“\nМного родители и други членове на семейството се затрудняват с концепцията за подкрепянето на зависимостта. Определено има естествена склонност от тяхна страна да обичат, защитават и обгрижват децата си. Но кога това може по-скоро да вреди, отколкото да помага? Тази дискусия е фокусирана върху дефиницията за подкрепянето на зависимостта и какво трябва да се има предвид, когато се опитвате да мотивирате детето ви за промяна.\nКаква е дефиницията за подкрепяне на зависимостта?\nТова понятие обхваща всички ваши действия и поведения, които подкрепят употребата. С други думи, както казва д-р Джефри Фуут, подкрепянето на зависимостта всъщност означава „правене на положителни неща, които в крайна сметка подкрепят продължаването на негативно поведение (като употреба на алкохол или наркотици)“. Примерите включват:\nДа се обадите в училището или работата на сина си, който е бил на парти до сутринта и не може или не иска да стане, за да кажете, че е болен.\nДа почистите дома на дъщеря си, която е навън и употребява с приятелките си, а подът на банята ѝ не се вижда от купчини мръсни дрехи.\nДа позволите на сина си да използва колата ви, когато знаете, че е вероятно с нея да отиде при дилъра си.\nДа платите сметката за телефона на дъщеря си, защото е харчила пари за наркотици и сега не ѝ достигат.\nДа платите гаранцията при арест или глоби.\nДа помагате при махмурлук.\nТова са примери за правене на нещо хубаво и мило за любимите ви хора, което може да увеличи вероятността те да продължат да употребяват. От гледна точка на поведението тези мили неща са подкрепление. Това означава, че повишават вероятността поведението да се повтари. В примерите по-горе родителят може без да иска да подкрепя негативното поведение. Така нищо лошо не се случва на децата – няма последствия от поведенията им, защото действията на родителите ги защитават от тях.\nНе всички последствия се понасят еднакво\nРодителите предпазват децата си от това да усетят ефектите от негативните им поведения поради множество причини. Понякога, за да се избегне спор или от страх, че ако децата им загубят работата си, няма да могат да плащат сметките си. Друга причина може да бъде, че е по-лесно те да изчистят, вместо да накарат сина или дъщеря си да изпълнят задълженията си. Също така има случаи, в които да оставите децата си да понесат негативните последствия, е повече от това, което вие можете да понесете.\nНапример, родител знае, че детето му пие във влака към вкъщи. Ако му позволи да кара кола под влияние на вещества, може да стане катастрофа, в която да нарани не само себе си, но и други хора. От една страна, ако родителят взима детето си от спирката, подкрепя зависимостта, но от друга, притесненията за безопасността на сина/дъщерята и други хора са основателни и майката решава да го/я прибере от спирката.\nДруг родител се тревожи, че ако синът му има криминално досие, няма да може да си намери хубава работа и решава да наеме добър адвокат, вместо да го остави да работи с безплатен. Знае, че това поведение подкрепя зависимостта, но в дългосрочен план иска синът да бъде финансово независим, така че наемa адвоката.\nВсеки родител има правото да преценява ситуациите и да решава какво може да понесе като последствия. Ако последствията са непоносими, направете каквото мислите, че е най-добре. Помнете, че вие познавате любимите си хора и фамилната ситуация и ще трябва да живеете с резултата. Ако последствията са поносими, позволете им да ги понесат, тъй като светът понякога е много по-силен учител отколкото сме ние.\nНе всички мили неща подкрепят зависимостта\nВажно е да се отбележи, че не всички мили неща подкрепят зависимостта. Например една майка се притесняваше, че не бива да праща окуражителни картички на сина си, докато е в рехабилитационен център. Изпитваше страх, че подкрепя зависимостта. Мислеше, че трябва да покаже „твърда любов“ вместо това. В този контекст нейната подкрепа би окуражила продължаването на лечението. Това е видът поведение, което родителите трябва да подкрепят.\nВ подобен случай млада майка помоли семейството си да гледат детето ѝ, докато е на среща на анонимните алкохолици. Тя беше поела ангажимента да отиде на 90 срещи за 90 дни. Те отказаха, вярвайки, че всяка помощ от тяхна страна подкрепя зависимостта, въпреки че тя се опитваше да се ангажира със здравословно поведение.\nТези мили и хубави неща, които правите и които подкрепят здравето, прекратяването на употребата и просоциалните поведения, са форми на положително подкрепление. Когато любимите ви хора правят нещо, което искате те да правят, мислете за начини, по които можете да подкрепите тези поведения, така че те отново да ги направят. Например детето ви идва на семейна вечеря, без да е употребило, пише ви SMS, че ще закъснее или ви връща парите, които ви дължи. Отделете време да забележите какво той или тя прави, което го/я придвижва в посоката на здравословните поведения. Може би това означава да изпратите подкрепящо съобщение, да сготвите любимо ястие, да направите похвала, когато си изчистят стаята, да дадете прегръдка, картичка и така нататък. Забелязването на положителните действия и отбелязването им помага и не подкрепя зависимостта.\nИзползвайте естествените последствия и позитивното подкрепление заедно\nДа позволите на естествените последствия да се разгърнат и да използвате позитивно подкрепление има синергичен ефект. Това означава, че комбинацията от двете стратегии е по-силна от използването на която и да е самостоятелно. Този подход позволява на детето да разбере, че тя или той е архитектът на хубавите неща, които се случват в резултат на положителни поведения. Освен това се учи, че последствията са характерни за негативни поведения – това е силен мотиватор за промяна.\nПубликувано в Зависимост, Семейство\t| Етикети: деца, зависимост, промяна, родители, семейство\t| Вашият коментар\n9 важни неща за употребата на психоактивни вещества – част 2\nPosted on 17.10.2018 by Диляна Бондокова\nЛойд Седерер, психиатър и доктор по обществено здраве, изброява деветте неща, които според него са най-важни, когато говорим за употреба на психоактивни вещества. В първата част на статията бяха обсъдени първите три важни променливи: възраст на започване на употребата, характеристики на употребяващия и средата и начина на употреба. Ето ги и останалите:\nЯсно е, че чистотата на дадено вещество има голямо значение. Хероинът често се смесва с различни химикали, които намаляват чистотата и това се случва на почти всяка стъпка от производството до разпространението до крайния потребител с цел увеличаване на печалбата – от лодката, с която се трафикира до бандите, които го разпространяват към регионални, местни и улични дилъри. Това е причината зависимите и употребяват големи дози да намират, че дозите са недостатъчни дори да спрат абстинентните симптоми.\nСъщото се отнася и за кокаина и метамфетамина.\nИзключение е канабисът: чистотата е по-висока, растенията за генетично подбрани да бъдат 60 пъти по-силни отколкото са били преди десетилетия.\nА хероинът от друга страна е силно разреден в момента на употребата. Това е отчасти причината за растящия брой смъртни случаи поради свръхдоза: дилърите го смесват с фентанил (и братовчедите му), за да дадат на употребяващия по-силен ефект. Фентанилът е 50-100 пъти по-силен от морфина и количество колкото едно или две зрънца сол могат да убият доста хора.\nКолкото по-чист е наркотикът и колкото по-малко замърсители има, толкова по-силно е въздействието върху централната нервна система.\nКолкото по-силен е наркотикът, толкова по-силно неврохимично въздействие има. Множество различни психоактивни вещества (включително хероин, кокаин, метамфетамин и алкохол – най-недобре разбираното и най-широко използваното вещество) предизвикват отделянето на допамин, особено в област на мозъка, наречена nucleus accumbens, която е малка, но особено важна зона в мозъка, отговаряща за удоволствието, награждението и отблъскването.\nКолкото по-силно е веществото, толкова по-силен е ефектът. И въпреки това почти никога не знаем силата на наркотиците, купени на улицата или тъмната мрежа.\nКсанаксът (алпразолам) е въведен за обществено ползване в САЩ през 1969 година. Аз го предписвах на пациенти с много силна тревожност или безсъние, свързано с клинична депресия, за няколкото седмици, които трябва да минат, докато подействат антидепресантите. Но скоро научих, че бързото и ефективно действие отслабва за няколко часа и пациентите се будят през нощта, чувстват се ужасно и изпитват нужда да приемат нова доза от лекарството. Това е причината ксанаксът да бъде изместен от лекарства с по-дълго действие.\nПолуживотът на дадено вещество е времето, за което концентрацията му в кръвта на употребилия намалява с 50%. Официално обявеният полуживот на ксанакса бил 11 часа средно, но пациентите ми казваха, че усещат отслабването на ефекта по-бързо от това – за няколко часа. Едно алкохолно питие, изпито от зрял човек, има полуживот около половин час. За метамфетамина този период е от 6 до 12 или повече часа в зависимост от характеристиките на употребяващия.\nПолуживотът следователно влияе на времето за възникване на желание за повторна употреба и колко скоро употребяващият ще започне да изпитва абстинентни симптоми.\n7. Оригиналният източник\nКогато наркотик се извлича от растение, а не се синтезира в лаборатория, веществата в растението влияят на психоактивните качества, употребата и потенциала за развитие на зависимост. Канабисът е добър пример. Той съдържа над 60 канабиноида, активни вещества. Двете основни са тетрахидроканабинол (THC) и канабидиол (CBD). На THC се дължи психоактивния ефект, а CBD няма такива качества.\nКогато пушех канабис в колежа, нивата на THC бяха ниски; за да се усети ефектът, трябваше да се употреби по-голямо количество. Днес, благодарение на сложна генетична модификация на растенията, потентността на THC е често 60 пъти по-висока. Това може да се смекчи, ако концентрацията на CBD също е висока: CBD служи защитава употребяващите и особено младите хора и уязвимите към развитието на психоза от развитието на психотични симптоми. Те могат да продължат и след като кръвта се изчисти от наркотика). Изследвания проверяват дали това вещество може да се използва за създаването на нови антипсихотици.\nСложността на растителния организъм влияе на въздействието им – и на търсените ефекти, и на нежеланите.\n8. Пречистване и извличане\nКогато листата на коката се берат и дъвчат, ефектът е много по-мек отколкото този на кокаина, в който има по-висок процент от активното вещество. Крекът е дори с по-силна концентрация, което прави ефектът му още по-силен.\nПодобно на това, психеделичния наркотик мескалин се извлича и пречиства от кактус, който расте в Мексико и някои части на Тексас. Много растения могат да бъдат обработени за производството на алкохол като водка, уиски, скоч, текила и т.н.\nНяма значение само растението, а и начинът по който хората го обработват.\n9. Отношението на наркотика и социалната обстановка\nСтава дума за взаимодействието на наркотика, човека и социалната обстановка, в която употребява.\nПредписването на опиоидни агонисти като бупренорфин и метадон доказано намалява рецидивите при зависимите към опиоиди. Но ако човек на такова лечение прекарва време с хора, които все още употребяват, или е заливан от стимули, свързани с опиоиди по телевизията, социалните медии и музиката, социалната обстановка може да доведе до рецидив.\nКогато LSD става популярно през шейсетте години, в спешните отделения в градовете често постъпвали пациенти по средата на т. нар. bad trip – в дистрес или паника от плашещи халюцинации. Но лошите трипове постепенно станали по-редки, защото употребяващите започнали да разбират, че употребата в спокойна среда и с нечия подкрепа може да ги предотврати.\nЗа който и наркотик да говорим, трябва да знаем, че средата и очакванията на употребяващия могат да повлияят на ефекта.\nС други думи, наркотиците и употребата им са сложни. Всички те съдържат психоактивни съставки. Но другите „съставки“ – кои сме ние, на каква възраст сме, кога и с кого употребяваме, колко чисти са веществата, колко бързо достигат мозъка и колко дълго продължава въздействието им – това определя какво ще е преживяването.\nПубликувано в Любопитно, Наркотици\t| Етикети: наркотици, общество\t| Вашият коментар\n9 неща, които трябва да знаем за употребата на психоактивни вещества\nPosted on 17.09.2018 by Диляна Бондокова\nЛойд Седерер, психиатър и доктор по обществено здраве, изброява деветте неща, които според него са най-важни, когато говорим за употреба на психоактивни вещества. Според него, ако се фокусираме само върху веществото, пропускаме какво наистина има значение относно ефекта върху хората. Публикуваме части от статията му в блога на scientificamerican.com.\nПсихоактивните вещества химически променят мозъка и начина, по който се чувстваме, мислим, възприемаме и разбираме света. Те са навсякъде: алкохол, канабис, опиоиди, тютюневи продукти, стимуланти, седативи и халюциногени.\nУпотребата на ПАВ се е превърнала в епидемия в нашата страна и особено опиоидите поради трагичните смъртни случаи.\nНуждаем се от решения на епидемията, за да спасим животи, семейства и общности – и държавната хазна. Но ако се фокусираме само върху самото вещество, каквото и да е то, пропускаме наистина важните неща.\nЕто ги деветте неща, които имат значение, когато става въпрос за наркотици:\nЕдно е да започнеш да пиеш или да употребяваш наркотици, когато си на 21. Много е различно, когато започнеш на 12, 13, 15 или дори 18. Това е така, защото човешкият мозък все още се развива, докато не навлезем във втората половина на двайсетте си години. Този процес завършва по-късно при мъжете, отколкото при жените. Отнема почти три десетилетия, за да се „положи“ напълно веществото миелин, което обгражда връзките между невроните и позволява контрол над импулсивните действия – тогава мозъчната кора може да се противопоставя на импулсите, идващи от структури, разположени по-дълбоко в мозъка. Повтарящите се или високи дози психоактивни вещества като канабис, алкохол и халюциногени влияят на нормалното развитие на мозъка. Това е причината за ограничаването на достъпа до вещества на младите хора.\nТийнейджърите, които вече са започнали да пушат, когато навършват 18, е много по-вероятно да са пушачи и в зряла възраст. Започването на употребата на алкохол на 12, 13 или по-рано е маркер за биологична уязвимост към алкохол. Стареещият мозък също е много уязвим към психоактивни вещества. Малки количества имат ефекта на големи количества върху хора на 70 или 80 години.\n2.Характеристики на употребяващия и средата\nХарактеристиките на употребяващия включват уникални биологични, неврологични, психологични характеристики и опита на употребяващия. Те създават индивидуална уязвимост и обуславят избирателно въздействие на веществата.\nОт биологична гледна точка генетичното наследство на човек, както и настоящата му неврохимия или цялостна физиология, могат значително да повлияят действието на психоактивното вещество. Същото количество може да има различно по сила действие. Повтарящата се употреба на дадено вещество може да създаде хипо или хиперреактивност на централната нервна система към това вещество.\nОт психологична гледна точка и по отношение на опита, наличието на психологическа травма създава голяма мозъчна (и емоционална) реактивност към много неща, включително наркотици. Травмите могат да са поради насилие, пренебрегване, измъчване, принудителна имиграция и природни бедствия. Темпераментовите особености на личността – особено тенденцията да се екстернализира, да се държат други отговорни за каквото и да е, както и измерения на личността като пасивност/активност, бунт или съгласие, капацитетът за преживяване на чувства, приемане или отхвърляне на реалността – всички влияят на действието на веществото.\nПример от историята разкрива значението и на средата. По време на Виетнамската война Министерството на отбраната (на САЩ) разбира, че 20% от войниците често употребяват хероин, до който са имали лесен достъп. От Министерството се опасяват, че след връщането си от войната, тези войници ще продължат да употребяват и ще се присъединят към вече голямата част от обществото в САЩ, която е зависима.\nНорман Зинберг и Лий Робинс са изпратени да направят оценка на проблема и да направят прогноза за бъдещето на тези войници. Тяхната хипотеза, че делът на войниците, които ще продължат да употребяват или ще станат зависими, няма да е по-голям отколкото в общата популация, се потвърждава.\nСредата на войниците – боеве в жестока, смъртоносна и непредсказуема война в страна, която не изглежда да иска те да са там и с малко подкрепа от американците вкъщи, с лесен достъп до евтин и потентен хероин, който може да направи непоносимото поносимо – това води до многото употребяващи.\nДнешният аналог, макар и частичен, е Ирак и Афганистан, където изследвания показват, че 30% от ветераните се връщат с пост травматично стресово разстройство, депресия или черепно-мозъчна травма. Тяхната среда предизвиква висока разпространеност на алкохолизъм и зависимост към други вещества.\n3.Начин на употреба\nСкоростта, с която веществото достига невроните и започва да въздейства на рецепторите има голямо значение. Колкото по-бързо се случва това, толкова по-вероятно е да се развие зависимост. Повечето хора мислят, че най-бързият път към мозъка е чрез венозни инжекции. Но се оказва, че най-бързият начин е чрез вдишване. При инжектиране веществото първо достига до сърцето, след това до белите дробове и тогава отива по каротидната артерия към мозъка. Бързо е, но при вдишване се заобикаля пътя от мястото на инжектиране до сърцето.\nМозъкът ни дава приоритет на набавянето на кислород. Без него умираме за няколко минути. Веществото, което може да „придружи“ кислорода, ще пристигне първо и ще започне да действа.\nНякои хора вярват, че това е причината цигарите да са най-пристрастяващите вещества и е по-трудно да се откажеш от тях, отколкото от хероин. Това е и причината пушенето на крек да предизвиква зависимост по-бързо отколкото смъркането на кокаин.\nПубликувано в Любопитно, Наркотици, Общество\t| Етикети: зависимост, наркотици, общество\t| Вашият коментар\nПисмо до баща ми, чието пиене е извън контрол\nPosted on 15.08.2018 by Диляна Бондокова\nНе мога да си спомня времето, преди да започнеш да пиеш. Още като деца се научихме да разпознаваме признаците на употреба на алкохол – ставаше по-шумен, започваше да спориш, преди да се засегнеш от нещо и да избухнеш. Не съм сигурна дали помниш всички ужасни неща, които си казвал или правил, докато беше пиян. Дори и да си спомняше, никога не се извиняваше. Болката и тъгата бяха за нас, останалите от семейството, докато ти се държеше все едно нищо не беше станало.\nТова съсипва здравето ти. Никой не може да пие толкова и да е здрав. Не прие на сериозно първия инфаркт, нито пък втория. Каза, че е от твърде много стрес, че имаш нужда от почивка. Веднага след като се прибра вкъщи от болницата, ти се напи. Ние ти позволихме. Как може да спреш зрял мъж да пие? Мисля, че сме изливали много литри уиски през годината, но ти не спираше да купуваш нови. Освен това ни даваше и ултиматум – или приемаме пиенето ти, или те губим. Ако някога трябваше да избираш, със сигурност щеше да предпочетеш пиенето пред нас. Това е, което зависимите хора правят.\nПонякога се чудя, дали ако погледна назад, след като си отидеш, ще ми се иска да съм опитвала да ти помогна повече. Но какво повече можех да направя? Ти реагираше с гняв, отричане или още повече пиене на всеки намек, че може би пиеш прекалено много или на всяко предложение за помощ, колкото и добронамерени да бяха.\nДори семейните събития са повод за безпокойство и всички сме напрегнати – не осъзнаваш ли това или изобщо не ти пука? Ти просто не беше там за нас.\nНа сватбата ми не се употребяваше алкохол заради теб. Това може би беше единственото място без бар, което успях да открия. Ти обаче първо отиде в друг бар. Много години по-късно съжалявам, че не казах нищо тогава, но като останалите хора, които имат член от семейството с алкохолен проблем, просто времето за тези разговори никога не беше подходящо. Ако повдигнеш темата, когато човекът е трезвен, можеш да го тласнеш към запойно пиене; ако я повдигнеш, когато човекът е употребил, тогава рискуваш посланието да не достигне до него. Прекарах последните 30 години в търсене на компромисен вариант. Така и не намерих.\nКазваше ни, че това е зависимост, когато се случеше да говорим за проблема ти. Зависимостта е заболяване. Казваше, че не можеш да направиш нищо. Знам колко съблазнителна може да бъде тази нагласа. А това правеше нещата по-лесни и за нас, твоето семейство. Просто го понасяхме по-лесно. Всичката болка, което ни причиняваше – нищо от това не беше лично. Но зависимите могат да потърсят помощ, много от тях го правят. Ти отхвърляше това, като казваше, че очевидно тези хора не са наистина зависими. Това е много по-вбесяващо, отколкото дори мога да го опиша.\nПиенето те убива. Изглежда обаче, че за теб смъртта е цената, която си струва да платиш. Не знам как ще обясня избора ти на децата ми. За тях ще бъде опустошително да загубят дядо си, но ще ти кажа едно: няма да пазя тайните ти от тях заради теб. Когато те са достатъчно големи, ще им кажа какво направи с теб алкохолът. Аз съм тъжна, фрустрирана и гневна, но не ме е срам и последното нещо, което искам, е те да направят същите грешки като теб.\nХората ме питат защо не прекъсна контактите си с теб. Когато си трезвен обаче, виждам бащата, който помня – забавен, очарователен мъж, който завладяващо разказва истории. Подозирам, че мислиш, че си по-забавен след бира или шест. Но ти не си. Всеки го знае. Всеки, освен теб.\nПубликувано в Зависимост, Семейство\t| Вашият коментар\nСимптомите на депресия могат да се влошат без подходящо лечение\nPosted on 14.08.2018 by Диляна Бондокова\nВсеки понякога се чувства потиснат или тъжен, но когато симптомите продължават повече от две седмици, това може да означава депресивен епизод според Агенцията по услугите в сферата на злоупотребата с вещества и психичното здраве (Substance Abuse and Mental Health Services Administration, SAMSHA).\nОколо 16,2 милиона души в зряла възраст в САЩ са имали поне един депресивен епизод през 2016 година според Националния институт по психично здраве.\nНачините за лечение на депресия са различни и включват лекарства, психотерапия или комбинация от двете. „Често най-тежките случаи на депресия могат да бъдат лекувани ефективно“, казва д-р Майкъл Голинкоф, президент на PerformCare, част от AmeriHealth Caritas. „Въпреки това, колкото по-скоро започне лечението, толкова по-добри резултати ще даде.“\nЧовек може да има депресия и да не го осъзнава, тъй като симптомите се различават. Около 37% от хората в зряла възраст с депресивен епизод не получават лечение. Също така е важно да се знае, че без лечение симптомите могат да се влошат.\nСпоред SAMSHA някои от признаците на депресия включват:\nтъга, тревожност или чувство на празнота;\nчувства на безнадежност, песимизъм, вина, безполезност, безпомощност;\nумора или намалена енергичност;\nв крайни случаи мисли за смърт или самоубийство, опити за самоубийство.\nТези признаци никога не трябва да се пренебрегват. Добре е всеки с такива симптоми да поговори с личния си лекар или специалист в областта. Близки хора с такива симптоми трябва да бъдат окуражавани да направят същото.\n„Ако се чувстваме зле физически, търсим медицинска помощ, без да се замисляме“, добавя д-р Голинкоф. „Трябва да мислим и за проблемите с психичното здраве по същия начин.“\nПубликувано в Психично здраве\t| Вашият коментар\nКогато става въпрос за зависимостта на детето ви, оставете миналото в миналото\nPosted on 12.07.2018 by Диляна Бондокова\nКогато наш близък страда от зависимост, е трудно да намерим правилния подход, за да достигнем до него или нея. Публикуваме статия на Рон Гроувър, родител и активист, в която той споделя какво е осъзнал по този въпрос.\nКак да помогнем на човек, когото обичаме, който се бори със зависимост? Борих се храбро с този въпрос с години, докато живеех със сина ми в активна фаза на употреба. В тези дни моят отговор обикновено се свеждаше до измамно простото „Аз трябва да го поправя.“\nСлед много години започнах да използвам моя изпробван метод за решаване на проблеми. Завръщане към основните неща.\nАз съм обикновен човек без нито един час формално образование след гимназията и обикновено използвам миналия си опит и аналогии от живота си, за да се уча. Това, което приложих, беше нещо, което направи по-лесно разбирането на това къде съм аз по отношение на „поправянето“ на сина ми.\nПреди много години работех в местния професионален съюз. През по-голямата част от времето, ако не разбивах бетон, държах машина, с която го изливах обратно. Това преживяване стана метафора за живота.\nЖивотът е като алея. Докато вървя по нея, гледам назад. Зад мен бетон, който е изсъхнал и се е втвърдил. Няма какво да направя, за да променя този бетон сега.\nОколо краката ми бетонът е мокър, но бързо се втвърдява. Ако не се движа напред, ще се окажа в капан в този засъхващ бетон.\nПред мен бетонът е мокър и пластичен. Мога да го оформям както пожелая.\nМога да погледна назад, да видя втвърдения бетон и да се уча от пътя, който съм извървял, но не мога да го променя. Пред мен има бетон, от който мога да създам път. Мога да добавям завои или възвишения. Мога да го направя колкото гладък или неравен, колкото пожелая. Имам силата да оформя моята алея. Понякога мога да ходя, да не правя нищо и да оставям бетона неравен, понякога съм на колене и работя с грижа и нежност. Моята алея представлява мой дизайн и творение.\nНеприятно ми е да си спомням дискусиите (тоест шумните спорове), когато моят син се бореше със зависимост, които започвах с обвинителното „Ти направи това, ти направи онова.“ По това време това беше важно. „Ти направи това“ беше начин за следене на резултата и за промяна на алеята зад мен.\nСлед години учене и размишление осъзнах, че нито една ефективна дискусия не започва с думите „Ти направи …“.\nНие всички го казваме и на повечето от нас е било казвано същото нещо. Но е факт, че отбраняването не е добър начин за започване на диалог.\nАко не работим първо върху себе си, не можем ефективно да работим с когото и да е. Трудно е, когато сме погълнати от емоции, но когато осъзнаем и приемем, че алеята зад нас не може да бъде променена, можем по-лесно да започнем да работим по нещата, които наистина имат значение.\nПубликувано в Зависимост, Семейство\t| Етикети: взаимоотношения, зависимост, родители, семейство\t| Вашият коментар


Начало За теб Здраво его за 50 дни!\nЗапознай се с Малина. Тя още няма 30, работи в държавната администрация и има чувството, че изобщо не може да контролира живота си. Просто е твърде заета да оправя животите на куп други хора, които са се научили да зависят от нея, да я използват или да я приемат за даденост. Малина иска всички да са винаги доволни от нея – старае се постоянно да задоволява прищевките на приятеля си, нагърбва се да свърши всичко онова, с което колегите й просто не искат да се занимаят, безброй роднини и приятели й звънят с проблемите си и тя се чувства длъжна да ги разреши, дори когато телефон 112 би бил по- удачният избор. Веднъж поела обещание, Малина не може да спи, докато не го изпълни. Белята е, че поема ангажименти десетки пъти на ден, независимо дали си заслужават, или не, понеже просто не може да отказва. Резултатът? Тя постоянно нарушава обещанията си. Но не тези, които е поела към околните, а онези, което е дала на самата себе си. Един ден Малина най- сетне си дава сметка, че това не може да продължава така. Но как би могла сама да се „издърпа за косата“ от мочурището на пренебрегнатите лични нужди? Нужен й е прост метод, който стъпка по стъпка да я доведе до тази жадувана независимост, при това в обозримото бъдеще!\nАко вече имаш чувството, че с Малина сте близначки по съдба, присъедини се към нейното 50-дневно приключение и виж как заедно с нея можеш да преоткриеш самолюбието си, да подсилиш прегладнялото си его и отново да заживееш като себеутвърждаваща се личност. Отвори календара си и отбележи днешната дата. Това е първият ден от твоя нов живот, в който ти си господарка на самата себе си. Ето как да продължиш нататък:\nФАЗА 1 – (ден 1 – ден 5)\nУвери се в намеренията си\nИзтърканото от употреба клише, че човек много трудно се променя сам, изобщо не важи за хора като Малина. Та те постоянно се променят, за да се вместят в очакванията и изискванията на околните. Затова в първите 5 дни от тренинга ти по здравословен егоизъм трябва само да се наблюдаваш, за да установиш точно колко и какви компромиси правиш със себе си, за да угодиш на другите и точно колко страдаш от това. Кои са моделите на поведение, които въобще не ти прилягат, но които често приемаш в името на нечие чуждо удобство? Колко свои желания и нужди жертваш, за да вместиш чуждите в програмата си? Често ли позволяваш на близките ти да се врязват безцеремонно в програмата ти за деня само и * Имената са сменени само защото, вместо да разрешават ежедневните си проблеми сами, са се научили да ги прехвърлят на теб? Малина например непрестанно е на телефона с брат си, който има нова работа и се затруднява да работи с Excel. Но вместо да отбори някой наръчник на Microsoft и да се образова малко, той предпочита да звъни на „кака“ и да й пречи да излезе в обедна почивка. Увери се, че знаеш от кои навици се стремиш да се отучиш и защо. Готовността ти да помогнеш, е хубаво качество, но вкоренената идея, че всички други са по-важни от теб, ти носи само нещастие. Само ако знаеш в каква посока искаш да промениш поведението си, ще знаеш и откъде да поемеш пътя напред.\nФАЗА 2 – (ден 6 – ден 10)\n…и се поучи от тях! Набележи конкретните хора, които те натоварват, отнемат от времето ти и те отклоняват от собствения ти път, и ги използвай като „отрицателен пример“. Психолозите са на мнение, че понякога е полезно да вземеш за модел на подражание именно онези личности, които никак не ти допадат, защото те очевидно правят нещо по-добре от теб или поне умеят да печелят в онези ситуаици, в които ти най-често губиш. Малина има двама колеги, които са отличници в дисциплината „Прехвърляне на максимум задължения на нечий чужд гръб“. Този чужд гръб най-често е нейният, така че за нея е много полезно да изследва тактиките им и да започне на свой ред да си служи с тях. Докато си в тази фаза, е възможно да се уловиш, че активно завиждаш на разни хора за способността им да са безгрижни и егоцентрични непукисти. Не се притеснявай – тази завист е полезна, защото ще те мотивира да им покажеш, че ти можеш същото, стига да поискаш. Нарочно общувай засилено с тези хора – много често те са достатъчно безцеремонни, за да ти посочат слабите ти места, а и да признаят и своите безогледни тактики за безоблачно съществуване.\nФАЗАЗ – (ден 11 – ден 15)\nПобеди чувството за вина\nМалина никак не е сигурна, че да взема пример от безхаберните колеги, е стъпка в правилната посока. Когато ги опознава по-добре, тя разбира, че те не са лоши и не се „скатават“, за да товарят другите нарочно. Просто са се научили да защитават собствените си цели и приоритети от външни намеси, при това с усмивка на уста. Въпреки всичко Малина не иска да им подражава, защото не иска да бъде сметната за мързелива или малодушна. Ако u mu имаш същите съмнения, размисли добре. Първо, не преувеличавай. Никой няма да те помисли за мърла, ако просто започнеш да подбираш каузите, с които се хващаш. Второ, от какво точно те е страх? Бреме е за емоционална инвентаризация: в какви случаи чувстваш, че е нормално да откажеш някому нещо? Изобщо не отказваш? Проблем! Не умееш да казваш „Не!“, защото това те кара да се чувстваш виновна и несъвършена пред другите. Истината е, че този дискомфорт никога няма да изчезне напълно, но трябва да се научиш да се справяш с това „фоново“ чувство на вина, да го олекотяващ и дори да го игнорираш. През тези 5 дни мантрата ти е: „Да се чувствам виновна пред себе си, е по-лошо, отколкото да се чувствам виновна пред друг.“\nФАЗА 4 – (ден 16- ден 20)\nИскай, искай, искай!\nСигурно не ти е за първи път да чуваш, че хора като теб и Малина трябва да се концентрират повече върху своите желания, отколкото върху чуждите. Подобни мъдри съвети въобще не помагат в практиката, нали? Спри да си задаваш фундаментални въпроси от типа на „Какво искам от живота си?“ и ги замени с нещо просто и конкретно като например „Какво искам да ми се случи днес?“ Малина обича да плува, но трудно стига до басейна, защото на пътя й току се изпречва някоя заблудена душа, нуждаеща се от помощта й. Случвало й се е толкова пъти, че вече несъзнателно е започнала да се оглежда за следващия ангажимент, който ще изяде свободното й време. И естествено, такъв се появява. Това е един погрешен навик, от който трябва да се отучиш – не помага да се концентрираш върху нещата, които искаш на всяка цена да избегнеш. Така само ги привличаш към себе си. Мисли усилено за положителните неща, които наистина желаеш, и това непрестанно очакване на хубавото ще улесни случването му. Мислейки по стария начин, Малина се отказваше да иде до басейна, когато видеше тролея да се задава към спирката. Сега тя не си казва: „Ох, ще го изпусна, няма смисъл“, а се затичва и 20 минути по-късно си нахлупва плувната шапка!\nФАЗА 5 – (ден 21- ден 25)\nПо средата на пътя към новото ти Аз вероятно ще се сблъскаш с две реалности – вътрешната лекота и ентусиазъм, които изпитваш, и значителното объркване у околните, които се изправят пред непозната и неподозирана версия на твоята личност. В този момент вече трябва да си готова да се дистанцираш от някои хора. Най-вече от тези, които изобщо не искат да обсъдят случващото се с теб, защото им се вижда прекалено. Преходът няма да е лесен, бърз и безболезнен. Малина знае кои са най-критично настроените хора в обкръжението й – приятелят й и баща й – и се опитва да ги подготви, като им излага причините за решението си да се промени и ги оставя да „поврат малко в собствен сос“. Не очаква те да я разберат веднага или да започнат активно да я подкрепят. Важното е, че вече са посветени в плана и ако толкова не им харесва, те ще са тези, които ще загубят грижите и вниманието й, ако й обърнат гръб.\nФАЗА 6 – (ден 26 – ден 30)\nПоздрави се за успеха!\nТова, което ще те изненада най-много дотук, е готовността, с която много от познатите ти ще приемат промяната в теб. Вероятно ще се чувстваш изтощена от усилията да накараш толкова много хора да те разберат и да приемат новото у теб, но ще си получила много положителни отзиви и сигурно немалко искрени коментари, които ще ти се видят леко обидни. Елена, близка приятелка на Малина, я поглежда в очите и направо й заявява: „Ха, това твоето и преди си беше егоизъм, но no-извратен. Оставяше хората да се разпореждат с бремето ти, защото много ти харесваше да се чувстваш незаменима.“ Тези мнения не бива да те засягат – напротив. Много малко хора успяват да намерят баланса между егоцентризма и себеотрицанието, без да залитнат опасно в някоя крайност. Сега поне близките ти те чувстват достатъчно силна и независима да ти споделят и недотам розовите си наблюдения върху характера ти. Ти не само си станала смела – останалите също те виждат такава!\nФАЗА 7 – (ден 31 – ден 35)\nПоздрави се и за провала!\nТази нова смелост невинаги ще те съпътства. Вместо да изпадаш в отчаяние всеки път, когато нещата не се развият според твоя план, направи онова, което все още е по силите ти, за да задоволиш въпросната своя нужда. Малина продължава да не е особено редовна в басейна, но когато види, че няма да има цял час да поплува, отделя половин час да потича в парка, защото това също поддържа сърцето й в добра форма. Имаш право да се „потупаш по рамото“ и в тези случаи – изключително важно е да намираш подходящите за всеки случай решения, без да се фиксираш върху „единствено правилното“ и да зарязваш всичко, когато то се окаже невъзможно 6 момента. Иначе казано: не оставяй онова, което не можеш, да те спре да направиш това, което можеш! Този тип мислене премахва самоналожените ограничения и ти позволява всеки ден да отпиваш по няколко свежи и полезни глътки егоизъм.\nФАЗА 8 – (ден 36 – ден 40)\nВлез си в програмата!\nСега целта ти е да превърнеш всички полезни нововъведения до момента в автоматично поведение. За да се приучиш към постоянство, отнасяй се към намеренията, които имаш – да посетиш изложба, да отидеш на масаж – като към твърди бизнес ангажименти, които не могат да бъдат отложени или отменени. И ако някой ти се обади и поиска среща точно в това време, твърдо му кажи: „Съжалявам, но тогава съм заета. Да го оставим за друг път.“ Запази малко мистерия и се казвай точно какво ти пречи да се отзовеш – това е ексклузивен договор, който си сключила със себе си и покой не бива да ти държи сметка.\nФАЗА 9 – (ден 41 – ден 45)\nНаправи си услуга\nПредпоследната стъпка! След като вече си заложила собствените си приоритети в програмата си, трябва да се научиш да искаш помощ и да делегираш задължения. Това никак не се харесва на Малина, която е градила досегашното си самочувствие върху идеята, че никой не може да се справи по-добре от нея с многобройните задължения, с които е склонила да се нагърби. Та нали ако признае, че не й стигат силите за нещо, опасно ще заприлича на всички онези досадни и безпомощни хора, които в началото на тези 50 дни се бяха увесили на врата й? Важното е да не насилваш природата си – ако никога не си могла да разделяш задачите си с други хора, започни да се тренираш отдалече, като искаш от хората дребни услуги. Така постепенно ще минимизираш и овладееш усещането за безпокойство, което те връхлита, когато трябва да се довериш на друг. За да се справи с предизвикателството, Малина следва тези прости стъпки: 1) винаги ясно и точно описва типа услуга/ помощ, от която се нуждае; 2) избира подходящото време и място, за да я поиска; 3) формулира я, без да се извинява или оплаква, като използва положителен език; 4) не иска помощ само за да я пренебрегне, или отхвърли; 5) не се стреми да контролира дали услугата ще бъде извършена точно по начина, по който тя си я представя. Е, първите няколко пъти не се получава, но тя започва отначало и скоро натоварването й на работа е значително по-човешко.\nФАЗА 10 – (ден 46 – ден 50)\nОтдъхни и се харесай!\nфаза 9 вероятно ще се окаже изтощителна – след толкова борба със стари навици и усилия да изградиш нови накрая изобщо няма да ти е до буйно ликуване. Вместо очаквания триумф, ще се почувстваш размекната и дори някак празна отвътре, но… това е добре! Означава, че старото ти Аз си е отишло и е оставило пространство за новото ти Аз, което още е бебе, да расте. Сега се чувстваш изпразнена, но това е, за да можеш да се напълниш с онова, което ти сама избереш.\nЗапознай се с новата Малина. Тя не мърмори, спортува често и не се прибира с главоболие от работа. Е, приятелят й трябваше да преобразува някои свои очаквания и навици (и да се научи да си готви сам понякога), но сега и двамата изпитват ново уважение един към друг. А ти как си тези дни?\nЕтикети:главоболие · его · жени · защита · полезно · природа · приятел · проблем · работа · роднини · самочувствие · спорт · среща · съвети · сърце · форма · чувства · щастие


Pico reef - нищо специално.\nслед като малко изгубих интерес и желание към морските големи аквариуми , реших да опитам да си направя едно пико, колкото да има нещо на бюрото ми.Ще ми се да е по - лесно и неангажиращо, следователно и очакванията изобщо не са високи (не, че когато съм имал високи са се случили, но сега поне хем няма да се набутвам , хем няма да му треперя толкова)\nСъда е 10 литра по външни размери , има окачаем външен филтър (някакъв китайски бюджетен и аз не знам какъв пълен единствено и само с вата),осветление -бяло и синьо (беше останало от един кит, който имах) и 1,5 кила бейсрок и сол ред сий, бакетерии култура и напълних\nПланирам само няколко лпс малки коралчета и основно зоантиди.Никакви животни за този съд.\nСкимер няма-то няма и къде да има.\nГоло дъно ще е -така ми се струва по фешън , а и ми се ще да изглежда максимално стерилно - нещо, което една ли ще се задържи с времето.\nМалко по-читаво изглежда на живо, но аз така и не се научих да снимам, а и с телефон.\nСъбра реално 6 литра вода в дисплея и 300 милилитра във филтъра. Водата е осмозна.\nЩе ми се поне да поразвъди малко коралин и асиметрични морски звездички.\nКакво ще стане не знам, времето ще покаже, та така.\nКатегорично съм решил да си направя експеримент, че може да стане и без големи суми, не случайно не взех и готови живи камъни. На база предишен опит с морски, в който съм влагал много, имам основания да предполагам, че 90% от нея си е чист маркетинг, с цел да вземат парите на някой. Ще видим дали ще се окажа прав.\nНарочно избрах и такова пико , за да е още по- сигурен неуспех, според "специалистите".\nЩе следя развитието с интерес! :drinks:\nИ мен нещо ме гложди да пробвам с малък морски, макар и не чак толкова малък.\nПървото нещо, което ме гложди е липсата на скимър.\nНе е проблем едната му функция -да почиства дертрита, защото риби и животни няма да има и е ненужно.\nВтората му функция обче си трябва-обогатяване с кислород на солената вода. Тук мисля да направя нещата като системите с цо2 - помпа за въздух и дифузер-стига налягането на помпичката , която имам да е ок с дифузера по-добро обогатяване с въздух на такъв съд едва ли може да се постигне-не, че няма варианти, но все пак идеята е наистина да е евтино и с подръчни материали.\nЗа осмозната вода - ползвам защото имам , обаче при този сет с корали и полипи които планирам, предвид че знам и параметрите на софийската вода-чешмяната ми се струва по-добре и определено мисля да обърна с нея.\nПроблем 2-доливането-сега имам свободно време и ще доливам на ръка. Доливаща система не може да се направи толкова прецизна-то може де, ама ще е грозно-на такъв съд всяка техника си личи.\nПроблем3-евентуално прегряване лятото-имам алтернативи, но като дойде.\nНима си решил да правиш морски "проект" без "професионални" тестове, добавки от реномирани фирми, без бутиков скимер hand made и осветление на същата фирма, бала с пари и други подобни?! А к'во ще кажеш за някое вортече, радионче, туй-онуй?!\nШегувам се, разбира се! :D\nВсички сме видели, че и без тези екстри, соленоводните аквариуми са възможни. Много хора знаят, че ние ( Аква свят) по подобен начин години сме поддържали морско аквариумче, което събираше една кофа вода. Имаше нещо като скимър, което не вършеше никаква работа и някаква лампа, която изобщо не даваше "необходимия" спектър и интензитет. В него сме отглеждали различни рибки, ракообразни, миди, дискосоми, твърди и меки корали. Никога не сме слагали добавки, а смяна на вода сме правили в малки количества, и то през някой и друг месец. Често се налагаше да чистим коралин от стъклата, а коралите се хранеха с това, което остане от рибките и рачетата. Неговите обитатели често бяха пожелавани от клиенти, и това налагаше тяхната подмяна, което ще рече, че са били в добра кондиция.\nЕретичната мисъл, че повечето продукти, представяни така фанатично на пазара са повече реклама, отколкото крайна необходимост, съм я изказвал много отдавна. Никоя от тези фирми не предлага извънземни добавки и елементи, нито извънземни уреди.\nЧовек трябва да вярва най вече на собствения си опит, затова опитай, поучи се от собствените си грешки или успехи. Други акваристи са го правили, няма причина да не се получи и при теб.\nПожелаваме ти успех, ще следим с интерес развитието!\nОтносно обогатяването с кислород защо не ползваш оксидатор?


Папата към новите свещеници: бъдете пастири, а не предприемачи - Vatican News\nСвещеническо ръкоположение във ватиканската базилика (Vatican Media)\nПапата към новите свещеници: бъдете пастири, а не предприемачи\nНа 58-ия Световен Молитвен ден за званията, Франциск предстоятелства във ватиканската базилика литургия, на която ръкоположи за свещеници девет дякона. Светият отец посъветва новите свещеници да живеят стила на близостта, състраданието и нежността на Бог, припомняйки, че свещенството „не е кариера, а служение“.\nНа централния олтар, наречен олтара на „Изповедта“ , във ватиканската базилика, папа Франциск възложи свещеническото служение на девет дякона, в присъствието на няколкостотин верни, всички носещи маски, включително новоръкоположените. С папата съслужиха кардинал Анджело Де Донатис, генерален викарий на Римския диоцез, монсеньор Джанпиеро Палмиери, наместник на Рим, както и някои кардинали, помощни епископи и ръководителите на семинариите, в които завършиха своето обучение новите свещеници и техните енорийски свещеници.\nСвещеничеството не е кариера, а служение\nВ проповедта си, голяма част от която папата импровизира, Светия отец прикани новите свещеници да бъдат пастири, като Господ: „Това е, което Той иска от вас: да бъдете пастири. Пастири на светия верен Божи народ. Пастири, които вървят с Божия народ: понякога отпред, понякога в средата, или зад стадото, но винаги там, с Божия народ“, подчерта папата. Папата призова да се преодолее езика на „църковната кариера“. „Това – каза той - не е кариера: това е служение, служение като това, което направи Бог към своя народ“.\nБлизост, състрадание, нежност\nПапата се спря и на трите думи, които отличават Божия стил: близост, състрадание, нежност, като се спря на всяка една поотделно, приканвайки новите свещеници да подражават на този стил. По-специално Франциск се спря на четирите спрежения на близостта: с Бог - в молитва, в тайнства, в литургия - с епископа, сред братята и с народа. „Говорете с Господ, бъдете близо до Господ“, насърчи папа Франциск. „Не забравяйте – допълни - че Господ се приближи до нас в Своя Син. И че Той бе близо по пътя на проникновението на званието на новоръкоположените, също в лошите моменти на греха: Той беше там. Близост. Бъдете близо до светия верен Божи народ. Но преди всичко близо до Бог, с молитвата“, каза папата, който настойчиво подчерта:\n„Свещеник, който не се моли, гаси бавно огъня на Духа в себе си“\nВие сте сътрудници на епископа\n„В епископа ще имате единството. Това е основната причина, поради която е важно да останете здраво прикрепени към вашия епископ. Вие сте сътрудници на епископа“, казва папата, който си спомни епизод от миналото „Един свещеник имаше нещастието - нека го кажем така - да ме накара да се подхлъзна. Първото нещо, което ми дойде на ума, е да се обадя на епископа. Дори в лоши моменти – насърчи папата – обади се, за да бъдеш близо до него”. Папата подчерта духовното бащинство на епископа, на когото свещениците могат да се поверят със смирение.\nНе се подавайте на клюките\nПапата насърчи новоръкоположените да си поставят за цел никога да не говорят зад гърба на свой събрат свещеник. „Ако имате нещо против някого - каза Франциск - бъдете мъже“ И шегувайки се добави „Носите панталони: отидете там и му го кажете в лицето“. Папата отново призова никога да не говорят зад гърба на другия: „Не бъдете бърбориви, никога да не клюкарстайте”. Франциск насърчи единство: в Епископския съвет, в комисиите, на работата.\nСвещеници на народа, а не държавни духовници\n„Никой от вас не се е учил, за да стане свещеник. Изучихте църковните науки - продължи папата, обръщайки се отново към новоръкоположените - Вие сте избрани, взети от Божия народ“. Папата цитира думите на Господ към Давид: „Взех те от стадото“. По този начин папата прикани да не забравят откъде са дошли: „от вашето семейство, от вашия народ. Не губете усета на Божия народ“. Франциск цитира също апостол Павел, който каза на Тимотей да си спомни за своята майка, за баба си, за своя произход. Авторът на Посланието до евреите казва: „Помнете онези, които ви въведоха във вярата“. Оттук и ясната покана на папата: „бъдете свещеници на народа, а не държавни духовници!“.\n„Не губете усета на Божия народ“\nНе затваряйте сърцето си за проблемите на хората\nПапата призовава свещениците да „губят времето си, изслушвайки и утешавайки“ и да бъдат „раздавачи“ на опрощението на Бог, който никога не се уморява да прощава. Използвайте – насърчи - „нежното състрадание, на семейството, на баща, което кара да се почувства, че си в Божия дом“: това е стилът, който папата пожела на свещениците, с препоръката да не бъдат „катерачи“, преследвайки горделивостта на парите. „Свещеници, а не предприемачи“, повтори Франциск, приканвайки новоръкоположените да не се страхуват: „ако имате Божия стил, всичко ще бъде наред“.\n25 Април 2021, 12:45


Иззели боеприпаси и др. - Актуални новини за Ямбол. Следете последните новини от днес за Ямбол.\nИззели боеприпаси и др.\nВторник, 10 Септември 2019 08:47\nMore in this category: « Дадоха на Елхово Бояновските казарми, май?/346 дка, 26 сгради.../Всички решения от заседанието на МС днес\tНад 700 хил. лв. са инвестирани в нов мост в Елхово на третокласния път III-7008 »


Легло с издърпващ се матрак- Alessia 90x200 - MOTTI\nALESSIA_SOFKA_KOLOR_SZARY 800 ...\nКод: M7236 Категории: Легла, Помещения, Продукти, Спалня Етикет: легло Бранд: SGNL\nЛегло с издърпващ се матрак- Alessia 90x200\nколичество за Легло с издърпващ се матрак- Alessia 90x200\nALESSIA е сгъваемо легло с площ за спане 90 × 200 cm. Леглото с издърпващ се долен матрак е изработено от висококачествена материя в сив оттенък. Рамката на конструкцията е изработена от масивно каучуково дърво в естествен нюанс на дъб. Съпоставените заедно материали придават на цялата уникална стабилност и издръжливост, а покритието им гарантира възможността за дългогодишна употреба. Леглото ще бъде украшение само по себе си, благодарение на елегантната капитонирана табла. Моделът ALESSIA, завършен в сдържани цветове, ще бъде идеален както за модерна, така и за скандинавска спалня.\nВ цената не е включен матракът.\n- дължина 200см\n- дължина 195см\nНапишете първия отзив за „Легло с издърпващ се матрак- Alessia 90×200“ Отказ\nКафе маса – Freak\n240 лв. Купи Бранд: HLM\nКонзолна маса – Versace C\n420 лв. Купи Бранд: SGNL\nФотьойл Ice – черен / кафяв\n637 лв. Купи Бранд: HLM\nПендел – Гоцио\n265 лв. Купи Бранд: NVL\nКАТАЛОГ – LEGRAND ключове\nОще Бранд: Legrand\nСив – KX322 – сив\n169 лв. Купи Бранд: HLM


Locazione Turistica De Gasperis - НАЙ-НИСКИ ЦЕНИ от agoda.com\n-, Ботаническа Градина, Неапол, Италия, 80100 - Покажи на картата\nСгушен в сърцето на Ботаническа Градина, Casa De Gasperis Napoli е идеалното място, от което можете да започнете Вашето приключение в Неапол. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят.\nВ Casa De Gasperis Napoli отличното обслужване и достъпните съоръжения допринасят за Вашия незабравим престой. За удобството и комфорта на гостите хотелът осигурява безплатен WiFi достъп във всички стаи, паркинг, семейна стая.\nДизайнът на хотела е съобразен с най-високите изисквания за удобство и комфорт, осигурявани от съоръжения достъпни в някои стаи като климатик, кухненски бокс, вана, кът за сядане. Освен това в хотела можете да се възползвате от множество предложения за приятно прекарване на свободното време. Открийте интригуващата комбинация от професионално обслужване и широка гама удобства в Casa De Gasperis Napoli.\nМоля, уведомете предварително Locazione Turistica De Gasperis за очаквания час на пристигането ви. Моля, имайте предвид, че цялата сума на резервацията е дължима преди настаняването. След като пълната сума на резервацията бъде получена, ще получите имейл с адреса на мястото за настаняване и указания как да получите ключ. При пристигане се изисква гаранционен депозит от 200 EUR за инцидентни разходи. Този депозит е изцяло възстановим при напускане след проверка на мястото за настаняване за евентуални щети.


Още един починал с коронавирус у нас - NOVA\n28 март 2020 08:01 Обновена в 18:56\n11 нови заразени са в столичните болници “Света Анна”, “Токуда” и медицинския институт на МВР, както и лекарка от Пета градска болница. Един нов случай има във Варна, двама души от Пловдив, четири нови случая в Бургас и двама в Кърджали. Няма хоспитализирани деца. Тревожно е обаче състоянието на най-възрастните пациенти.\nЗа смъртните случаи у нас генерал Мутафчийски подчерта, че независимо от предишните заболявания на пациента, водеща е заразата.\nСпоред него антибиотиците не влияят на вирусна инфекция, а само на усложненията. Болниците у нас са подготвени да посрещнат евентуален пик на заразата.\n“Над 1470 легла, които са осигурени с персонал, заявен персонал, и съответно на базата на тези неща ние пък изготвяме заявки са защитни облекла за персонала.”, поясни Мутафчийски.\nА на въпрос дали българските студенти ще могат да заминат на традиционните бригади в Съединените щати, генералът отговори с усмивка.\n“Хиляди студенти не се готвят да пътуват никъде. Това е моят отговор", заяви той.\nМеждувременно от Асоциация на агенциите за международен културен обмен изпратиха уточнение до NOVA:\n"Във връзка с появилата се информация за „спиране“ на студентската програма Work and travel, по известна у нас като програма за студентски бригади в Америка, бихме желали да уточним следното:\nПрограмата се регулира от Държавният департамент на САЩ чрез спонсориращи организация и американски работодатели като към настоящия момент НЕ е спряна от приемащата страна.\nС решение на Департамента тя бе временно отложена за период до 13 май, 2020 г., което към настоящия момент не означава нейното отлагане и дори не засяга сроковете за пътуване на значителна част от българските студентите;\nРазпространението и овладяването на пандемията с коронавирус в цял свят ни поставя в динамична ситуация, която изисква ясна и навременна информация от компетентни органи, от които зависят краткосрочните планове на всички нас, включително и студентите, които са се записали по програмата WAT това лято.\nСъзнаваме, че в условията на извънредно положение Националният оперативен щаб за борба с COVID 19 е овластен да предлага решения и предприема мерки, свързани със здравето и безопасността на хората.\nСамият щаб многократно заявява, че мерките зависят от динамиката и развитието на ситуацията. Когато става дума за международни програми, те зависят и от волята и решенията и на приемащата и на изпращащата страна.\nЕТО ЗАЩО, ОБРЪЩАМЕ ВНИМАНИЕ, че към настоящият МОМЕНТ програмата WORK AND TRAVEL НЕ Е СПРЯНА. Тя е отложена за срок СЛЕД 13 май, 2020 г., което е месец след срока на въведеното към момента в България извънредно положение.\nКато благодарим на българското правителство, на българските медици и на Националният оперативен щаб за регулярната информация, ОБРЪЩАМЕ ВНИМАНИЕ, че обобщения за спиране на програми, продукти и дейности към настоящия момент, извън период 13 април, 2020 г., до когато е официалното решение за извънредно положение, и близо 2 месеца до старта на определена програма, за която записванията са вече приключили, създава ненужна паника и вземане на прибързани решения, които са в ущърб на всички.\nАПЕЛИРАМЕ към студентите, които вече са заявили и организирали своето пътуване за студентска бригада, да запазят спокойствие и да изчакат периода на извънредното положение в България, както и временното спиране на програмата!\nВсички НИЕ, организациите, партниращи на програмата и спонсорските организации в САЩ сме в непрекъсната връзка, следим динамиката на ситуацията и продължаваме да работим за разрешаване на всички казуси по най-добрия начин за всички участници в програмата!\nАсоциация на агенциите за международен културен обмен:\nСветлан Данев, Собственик „Интеграл“\nБлаговест Минев, Собственик „Ориндж“\nПетър Пантев, агенция Куул травъл.\nИво Йованович, агенция „Флечър“\nАнтон Тончев, агенция Ай Би Си\nМилена Джонева, агенция „Ен Джи Би Консулт“\nWork and Travel е програма на Държавния департамент на САЩ, създадена през 1961 г., целяща изграждане на връзки със студенти от цял свят.


Защо да изберем медицинска козметика? | Parfium.bg\nГрижата за кожата на лицето и тялото безспорно е най-краткият и ефективен път към постигането на съвършената красота и изтънчената визия. Независимо каква декоративна козметика използвате, ако кожата ви не е в най-оптималният си и здравословен вид, то със сигурност няма да успеете да постигнете задоволителни резултати.\nТоплото време и увеличаването на нездравословния ефект от UV лъчите ни провокираха да си поговорим в повече подробности за важността от употребата на висококачествена козметика. Безспорно бихме казали, че красотата е комбинация от здравословен начин на живот и използването на продукти с доказан и оригинален произход, съобразени с нуждите и спецификите на вашата кожа. Ето защо в днешната статия ще си поговорим за бялата медицинска козметика, която определено заслужава вниманието на широката общественост.\nЗащо е важно да спрем избора си на медицинска козметика, що се отнася до грижата за кожата?\nСбор от купища фактори са отговорни за преждевременното стареене и влошаване на състоянието на кожата – диетата ни, тренировките, ходът на времето и използваната козметика са само част от предпоставките. Затова и медици, козметици и дерматолози препоръчват холистичен подход, що се отнася до разкрасяващите процедури – опитайте се максимално да съчетаете ползотворното действие на колкото е възможно повече фактори.\nСтане ли дума за медицинска козметика, то е повече от ясно, че ще говорим за продукти, внимателно създадени и съобразени с нуждите на всеки тип кожа. Зад производството на такъв тип бяла козметика стоят екипи от доказали се професионалисти, вплитащи в съдържанието на продуктите богата гама от витамини, минерали и добавки, които имат доказан ефект срещу голяма част от най-често срещаните дерматологични проблеми. С медицинската и високо ефективна бяла козметика съвсем успешно бихте могли да се справите с:\nПреждевременното стареене на кожата, възпрепятствайки появата на бръчки и фини линии;\nПонижената кожна хидратация;\nОтпускането и загубата на еластичност;\nЛипсата на озарение и свежест;\nБялата козметика на Filorga успешно се преборва с всички дерматологични проблеми\nДобрата новина е, че съществува козметичен бранд, който съвсем успешно таргетира именно гореспоменатите кожни проблеми и съвсем успешно се справя с тях.\nFilorga е световно доказала се френска компания за бяла козметика, чиито продукти категорично се отличават с безкомпромисно качество и наличие на важни елементи и минерали, способстващи кожната регеранция. В днешната статия сме селектирали някои от тях, на които е добре да заложите в грижата за кожата на лицето и тялото.\nНе бива да пропускаме крема за околоочния контур\nОколоочната зона се характеризира с доста деликатна и нежна кожа – ето защо е от съществено значение да използваме продукт, специално предназначен за нея. Filorga Time-Filler Eyes способства възпрепятстването на образуването на бръчици и фини линии, като, същевременно с това, формулата му е перфектно балансирана и предназначена за третиране именно на тази нежна зона.\nВисококачествените кремове за лице са от основополагащо значение за поддържането на красива кожа\nЗнаем, че дневните и нощните кремове съумяват да хидратират, възстановят и балансират кожата на лицето – ето защо тяхната употреба е от съществено значение, говорейки за ежедневната бюти рутина.\nТози изглаждащ кожата крем съумява да изравни тена и да изглади лицето като, същевременно с това, го оставя дълбоко хидратирано, освежено и кадифено меко. В състава на продукта откриваме перлени частици, спомагащи добиването на сияен и неотразим вид на лицето.\nЕжедневният ремоделиращ крем за тяло на марката е верен съюзник на всеки, който иска да впечатли с изваяна и стегната фигура. Маслото от бръшлян е ценната съставка тук – със своето дрениращо действие растението успява да извлече токсините от организма, с което спомага пречистването и оформянето на тялото.\nПредставяме ви дневен крем с лифтинг ефекти, извънредно подходящ за дами в зряла възраст, които започват да се сблъскват с първите признаци на кожното стареене. Леката формула на продукта позволява наистина лесно нанасяне, оставяйки кожата хидратирана и изгладена. Активните съставки в съдържанието доказано повишават тонуса на кожата.\nБлизо 50 мезо-съставки са отговорни за впечатляващия ефект от този крем. Възстановяването на кожата е пряко свързано с клетъчната стимулация и регенерация и именно към тези стъпки е насочено действието на козметичния продукт. Кожното обновяване е сред най-добрите способи за борба срещу бръчките и фините линии.\nНощният крем на Филорга с лифтинг ефект е чудесно средство за кожна грижа нощем, когато лицето ни има нужда от набавянето с ценни съставки и минерали, които да подхранят кожата. Колагенът и хиалуроновата киселина категорично способстват обновяването и добиването на сияен и здрав, свеж вид на сутринта.\nСерумите за лице са повече от надеждно средство за постигане на съвършена кожа\nКакто вероятно знаете, серумите за лице съдържат силно концентрирани формули, насочени към хидратиращо, обновяващо и регенериращо действие в дълбочина. Употребата им се препоръчва на добре почистено лице преди нанасяне на крема.\nИнтензивен подмладяващ серум със стягащ ефект и пшенични зародиши – този продукт за лице определено ще накара кожата ви да заблести. Продуктът предотвратява отпускането на кожата и насочва действието си към кожната регенерация.\nТози серум за лице с лифтинг ефект е снабден с удобен масажен апликатор за още по-лесно и ефективно нанасяне. Продуктът действа в дълбочина, тонизирайки и изглаждайки кожата. Масажните действия с апликатора пък спомагат за подобряването на циркулацията на кръвта, което също допринася за добиването на свеж и младежки вид.\nИзползвайте висококачествени маски за лице веднъж или два пъти седмично за оптимален дерматологичен ефект\nМаските за лице са чудесно почистващо средство за лице, което дерматолозите и козметиците препоръчват да използвате веднъж или два пъти седмично. Категорично смятаме, че е повече от добра идея да включите употребата им в разкрасяващите си процедури.\nТази почистваща маска с лифтинг ефект и колаген е чудесно подмладяващо средство, което да включите в грижата за кожата си. Осигурява интензивен и стягащ ефект и се препоръчва да я оставите да действа върху лицето ви за срок от не повече от петнадесет минути. Снабдена е с черни влакна, които подпомагат пълното й прилепване към лицето ви.\nАко сте насочили усилията си в посока на това да се борите с появата на бръчките, то този продукт задължително трябва да намери своето местенце сред козметичната ви колекция. Маската за лице на Филорга с противобръчков ефект е незаменим помощник, що се отнася до редуцирането на появата на фините линии.\nСигурни сме, че сме съумели да ви докажем важността от употребата на медицинска и сертифицирана бяла козметика. Продуктите на Filorga със сигурност ще ви зарадват с впечатляващ ефект, с помощта на който кожата на лицето и тялото ви винаги ще изглежда в най-добрата си форма.\nТенденции в грима за 2020\n6 правила за красива коса през есента и зимата


Още повече безобразия? | Новини и анализи от България | DW | 27.03.2014\nКолкото по-кротко реагират ЕС и САЩ на Русия, толкова по-смело българските управници ще нарушават правилата в собствената си страна. Двете тенденции са тясно свързани, твърди Татяна Ваксберг. Ето аргументите ѝ:\nДа припомним за каква държава става дума. Преди всичко за страна-членка на ЕС и на НАТО, която измерва мястото си в демократичния свят чрез степента, в която усвоява еврофондове. В тази държава не просто няма работеща система за правосъдие, а се предполага, че тази система укрива престъпници, вместо да ги преследва. Медийната свобода намалява, но се покачва свободата за неонацизма. Намалява качеството на образованието и здравеопазването, но се увеличава бедността. Унищожава се природа, но се опазват корумпирани чиновници. Бандити с петдесет висящи дела се наричат бизнесмени, а успешните купувачи на гласове - политици.\nЖителите на такава страна би следвало да се боят предимно от две неща: от собствената си апатия и от липсата на външен натиск върху страната им. И ако доскоро можехме да кажем, че обществото само си е виновно, понеже мълчи, днес това обвинение вече не е валидно. Днес проблемът вече е друг - а именно, че хората, които от година и повече протестират срещу мафиотизацията, бедността на обществото и лумпенизирането на политиката, вероятно няма да намерят адекватна подкрепа извън страната си. Не и при тези международни институции, които се затрудняват да реагират решително дори и при такава греда в окото, каквато е анексията на Крим.\nНакъде ще потегли България, ако натискът отвън отслабне още повече?\n"Да не ядосваме Кремъл!"\nВпрочем, реакцията на САЩ и ЕС спрямо Русия не е проблем на 2014 година, а на цялото изтекло десетилетие. В него Кремъл беше разглеждан като полезен партньор, който не бива да бъде прекомерно ядосван. В началото на новия век Вашингтон обяви Русия за свой съюзник в борбата срещу тероризма, пренебрегвайки както войната в Чечения, така и нарастващите опасения, че възродените служби за сигурност по-скоро създават ново поколение тероризъм, вместо да се борят срещу него. Приблизително по същото време големи и важни държави от Западна и Централна Европа започнаха прогресивно да изпадат в енергийна зависимост от Кремъл. Цената на тази зависимост излезе твърде висока - Путин си остана партньор на демократичния свят дори и след радиоактивното убийство в центъра на Лондон, посегателствата срещу журналисти в Русия, национализирането на частни медии, криминализирането на хомосексуалността и сталинския тип показни процеси срещу физици, химици, бизнесмени, певци...\nГЕРБ, БСП, ДПС и „Атака”, които управляват заедно и поотделно в последните десетина години, вече са намерили начин да се справят с отрицателните доклади на Брюксел за напредъка на България: при негативен доклад тези политически сили просто обявяват, че докладът е положителен. Благодарят за високата оценка, както и за справедливата критика по някои въпроси. Този подход обикновено води до възмущение сред ограничен кръг наблюдатели. А Брюксел? Как реагира той? Има ли механизъм за по-остър натиск върху загърбваща правилата страна-членка? И ако няма - защо? Все въпроси, на които досега не винаги сме знаели отговора. Покрай случая „Крим“ обаче ще ни се наложи да го открием.\nОфициално три страни се противопоставят на приемането на България и Румъния в Шенген. Неофициално те са доста повече. И на всички тях трябва да благодарим, пише Еми Барух в коментара си. (26.10.2012)\nКлючови думи България, ЕС, Русия, мафиотизация


Милионите на Джони Холидей – повод за съдебна битка! | Dnes.bg Новини\nМилионите на Джони Холидей – повод за съдебна битка!\nДецата му Лора и Давид, и вдовицата Летисия имат претенции\n15 фев 2018 11:40, Надежда Йосифова\nНедвижимите имоти на Джони Холидей, починал през декември миналата година, са на път да станат причина за съдебна битка между двете му деца Лора и Давид от една страна и вдовицата му Летисия - от друга.\nПоловинката на френския рокаджия бе собственик на две имения - в Лос Анджелис и на остров Сен Бартелеми, където той беше погребан. Сумата на всеки един имот е между 10 и 15 милиона евро.\nКъм състоянието, което Джони Холидей остави след себе си, са още огромни къщи край Париж, луксозни автомобили, мотоциклети и авторски права върху повече от 1000 песни.\nЗа 70-годишния период наследството на звездата се оценява на десетки милиони евро, предаде Франс прес. Изпълнителят почина в имението Марн-ла-Кокет, което се намира близо до Париж, и още през 2014-та е дарил на съпругата си.\nМакар певецът да пребиваваше там, когато бе във Франция, то бе обявено за продан за около 15 милиона евро от няколко години. Джони Холидей притежаваше също вила в швейцарския ски-курорт Гщаад, която продаде за 10 милиона евро през 2015 г.\nРокаджията притежаваше автомобили и мотоциклети в Лос Анджелис, но във Франция шофираше "Бентли" за около 350 хиляди евро.\nОще по темата: имотиДжони Холидейнедвижимо имуществофренски рокаджия\nДо АнонименТрябвало е като всеки разумен човек приживе да реши проблемите със завещание,но........?!?!\nдо1 преди 8 месеца\nе оставил е завещание, не знам защо авторът на тази непълна статийка не пише за това. Само дето в това завещание не оставя нищо на законните си деца /две на брой/, а е завещал всичко на 3-тата си съпруга, с която нямат деца /освен 2 осиновени виетнамчета/ . Нормално е децата му да се чувстват прецакани. Защо е решил така само той си знае\nEй, това човешката алчност няма граници. Не знам какъв е случаят, но ако си ги разделят по равно никой няма да е беден. Но, всеки иска повечето. Джони трябваше да остави завещание, както правят много знаменитости за да няма недоразумения.


Как и защо се случват всичките простотии между две човешки същества, които някога са се обичали и резултата от тази обич е едно малко\nи невинно същество? Аз лично нямам обяснение… Вероятно в един момент, двамата влюбени са си омръзнали и им се иска нещо ново…или поне на единия!\nКакво се случва в последствие? Какви са последствията? Нещата в общия случай са еднакви и общия случай губещия е…детето!\nЧесто се казва, че е по-добре детето да живее с разделени/разведени родители, но да не става свидетел на вечната война между тях. Принципно съм съгласен с тази теория, но дали тя е винаги валидна? Дали няма някакъв начин всичко това да се избегне? Вероятно има, но аз рецепта нямам.\nКогато нещата се счупят, в повечето случаи сценарият е един и същ. Жената казва: „Взимам си детето/децата , а ти се оправяй…“ И после се започва: „Ама, той не се грижи за тях.“,.“, „Ама, той не дава един лев или дава прекалено малко…“ и т.н. и т.н.\nНе говоря за случаите, когато „таткото“ е пълен олигофрен и не се интересува за децата си! Говоря за случаите, когато той ги боготвори, но по всякакъв начин му се пречи да го прави! Начините са много и разнообразни и не смятам да се спирам на тях.\nЗащо някои жени си мислят, че могат да прекъснат връзката между таткото и детето и после да имат наглостта да искат пари? Не си ли дават сметка, че за тяхната бивша половинка, която е била откъсната от децата единствения начин да им го върнат, е да врътнат кранчето на паричния поток.\nЗащо в нашата държава е позволено майката да си вземе децата и да отиде да живеят на стотици километри от Таткото и той да не е в състояние да направи нищо? Защо?\nЗащо в нашата държава се счита по презумпция, че ако бащата се е разделил с майката, то той се е разделил и с децата си?\nМили жени! Проумейте, че вие и децата сте различни хора и че ако вас са ви зарязали по някакви причини, то децата все още си имат баща, който ги обича!\nАз съм Баща и обичам децата си и не искам никой да ми пречи да го правя.\nВероятно всичко, което съм написал звучи несвързано и абсурдно, но причината е, че и аз самия се чувствам по този начин…\nПокрай соц. стандарта, че винаги е най-добре детето при развод да се отглежда от майката, защо се е наложил изразът: "То е трудно дете, родителите му са разведени!"\nПрочетена 1451 пъти Последно променена в Четвъртък, 06 Ноември 2014 23:36\nОще в тази категория: « Малкото „нещо” по пътя към щастието


Хандбалистка стана "Модел на годината" - Булевард - Sportal.bg\nХандбалистка стана "Модел на годината"\n17-годишната мулатка Мери Оморегие от Плевен стана победителка в конкурса "Модел на годината 2011". Агенция FH1 Models за трета поредна година избра най-добрия модел измежду 12 претендентки от цялата страна.\nЕкзотичната Мери е с баща нигeриец и майка българка. Стартира модната си кариера преди 2 години, а това е най-ценната й награда. Мулатката е на "ти" със спорта. Тя учи в спортно училище в Плевен и от малка активно се занимава с лека атлетика и хандбал. Заради неприятна контузия обаче е принудена да прекрати спортната си кариера. За хандбала я откриват треньорът от Спартак (Пл) Пенко Козарски и Силвия Маркова от клуб Т&С Шугър.\nВ първия тур на конкурса момичетата по атрактивен начин представиха новата колекция "Патриот" на Сандекс Спорт и с боксови ръкавици за миг се превъплътиха в истински бойни гладиатори.\nЖената тяло и глас Анн-Джи ръководеше "Модел на годината", който подкрепиха Вива! казино и Хотел Шератон Балкан. За да уважат събитието и да оценяват претендентките, тук бяха още носителката на 2 корици на Плейбой Симона Първанова, модният фотограф Камен Вълканов и многократния шампион по муай-тай Веселин Веселинов.\n08 март 2011 | 10:43\nmastiq Рейтинг: 0 0


Как да защитим гроздове от бананови плодове - Информация - 2022\nкуп банани, растящи върху изображение на бананово дърво от Л. Шат от Fotolia.com\nПредотвратете щетите от животни върху вашите банани, докато растат и узряват върху растението. През годините регионите за отглеждане на банани са усъвършенствали процедура за евтина защита на гроздове банани на дървото до готовност за прибиране на реколтата. В Куинсланд, започвайки през 1955 г., полиетиленовите торбички със синьо оцветяване се използват за защита на банани, последвани от опаковане на гроздовете в торби от крафт хартия с висока влажност през 1963 г., според университета Пърдю. За най-ефективна защита, Нов Южен Уелс препоръчва използването на полиетиленови торбички за защита на плодовете и увеличаване на производствения добив.\nизображение на бананово цвете от Анастасия Гудз от Fotolia.com\nПотърсете признаци на възникващи гроздове банани. Изчакайте, докато две до три седмици след прицветникът излезе от върха на дървото и прицветниците се отдръпнат от плодовете. Banana Consultants препоръчва да изчакате две седмици. Някои бананови растения може да отнемат три седмици, докато успеете да сложите покритието, според университета Пърдю.\nПредотвратете щетите от животни върху вашите банани, докато растат и узряват върху растението.\nПрез годините регионите за отглеждане на банани са усъвършенствали процедура за евтина защита на гроздове банани на дървото до готовност за прибиране на реколтата.\nКачете се по стълба, ако е необходимо за достъп до банановите прицветници. Издърпайте непрозрачна торба, като мехур или специална полиетиленова торбичка в син цвят, върху целия куп.\nЗавържете горната част на торбата затворена, като увиете връв около торбата в горната част на купчината банани.\nОставете торбата на място до след прибиране на реколтата, между 75 и 80 дни след поставянето на покритието върху купчината банани, според университета Purdue.\nизображение на банани от Пол Бенефийлд от Fotolia.com\nНарежете стъблото, прикрепящо китката банани към растението с мачете, когато сте готови за прибиране на реколтата. Разтрийте остатъците от цветята и приберете реколтата, когато те се ронят лесно, бананите се превръщат в светлозелени и плодовете започват да се изправят във форма, според университета Пърдю.\nизображение на банан от Едвин Селимович от Fotolia.com\nОставете бананите да продължават да узряват от дървото при стайна температура, докато станат жълти и изпъстрени с кафяво. Оставете ги вътре в покритието на банановия грозд, за да ускорите узряването.\nКачете се по стълба, ако е необходимо за достъп до банановите прицветници.\nНарежете стъблото, прикрепящо китката банани към растението с мачете, когато сте готови за прибиране на реколтата.\nГледай видеото: Бананово кексче с овесени ядки (Може 2022).\nВярвам, че сбъркахте. Сигурен съм. Трябва да обсъдим.\nКак да се отървем от гъсеници в плодното дърво\nКак да размножаваме конфедеративна роза\nИнтересни факти за кленовите дървета\nПорода гълъби: Сирийски Суифт\nCopyright 2022 \_ Как да защитим гроздове от бананови плодове...